
PRODUKTRESUMÉ

for

Metforminhydrochlorid "Activase", filmovertrukne tabletter


0.	D.SP.NR.
33889

1.	LÆGEMIDLETS NAVN
Metforminhydrochlorid "Activase"

2.	KVALITATIV OG KVANTITATIV SAMMENSÆTNING

Metforminhydrochlorid "Activase" 500 mg filmovertrukne tabletter
Hver filmovertrukket tablet indeholder 500 mg metforminhydrochlorid, svarende til 390 mg metformin.

Metforminhydrochlorid "Activase" 850 mg filmovertrukne tabletter
Hver filmovertrukket tablet indeholder 850 mg metforminhydrochlorid, svarende til 662,9 mg metformin.

Metforminhydrochlorid "Activase" 1000 mg filmovertrukne tabletter
En filmovertrukket tablet indeholder 1000 mg metforminhydrochlorid svarende til 780 mg metformin.

Alle hjælpestoffer er anført under pkt. 6.1

3.	LÆGEMIDDELFORM
Filmovertrukne tabletter

Metforminhydrochlorid "Activase" 500 mg filmovertrukne tabletter
Hvide, runde, skrå, bikonvekse filmovertrukne tabletter, med mærket ‘M5’ på den ene side og med en diameter på ca. 11 mm. 

Metforminhydrochlorid "Activase" 850 mg filmovertrukne tabletter
Hvide, runde, skrå, bikonvekse filmovertrukne tabletter, med mærket ‘M8’ på den ene side og med en diameter på ca. 13,5 mm.



Metforminhydrochlorid "Activase" 1000 mg filmovertrukne tabletter
Hvide, ovale, skrå, bikonvekse filmovertrukne tabletter med delekærv på begge sider og mærket ‘M1’ på den ene side. Tabletterne måler ca. 19 mm i længden og 10,5 mm i bredden. Delekærven er ikke-funktionel og er ikke beregnet til at dele tabletterne i lige store halvdele.


4.	KLINISKE OPLYSNINGER

4.1	Terapeutiske indikationer
Behandling af type 2-diabetes mellitus, især hos overvægtige patienter, når diætstyring og motion alene ikke resulterer i tilstrækkelig glykæmisk kontrol.
· Hos voksne kan Metforminhydrochlorid "Activase" bruges som monoterapi eller i kombination med andre orale antidiabetika eller med insulin.
· Hos børn fra 10 år og unge kan Metforminhydrochlorid "Activase" bruges som monoterapi eller i kombination med insulin.

Der er påvist en reduktion i diabetiske komplikationer hos overvægtige, voksne, type 2 diabetikere, der blev behandlet med metformin som førstevalgsbehandling efter diætsvigt (se pkt. 5.1).

4.2	Dosering og administration

Dosering

Voksne med normal nyrefunktion (GFR ≥ 90 ml/min)

Monoterapi og kombination med andre orale antidiabetika
Den sædvanlige startdosis er 500 mg eller 850 mg metforminhydrochlorid 2 eller 3 gange daglig under eller efter et måltid.

Efter 10 til 15 dage bør dosis justeres på basis af blodsukkermålinger. En langsom øgning af dosis kan forbedre mave-tarm-kanalens tolerance.

Den maksimale anbefalede dosis metforminhydrochlorid er 3 g daglig fordelt på 3 doser.

Hvis der påtænkes skift fra et andet oralt antidiabetikum: seponér det andet middel, og indled med metformin med den ovenfor indikerede dosis.

Kombination med insulin
Metformin og insulin kan anvendes som kombinationsbehandling for at opnå bedre kontrol med blodsukkeret. Metforminhydrochlorid gives i den sædvanlige startdosis på 500 mg eller 850 mg 2 eller 3 gange daglig, mens insulindoseringen justeres på basis af blodsukkermålinger.

Ældre
Grundet muligheden for nedsat nyrefunktion hos ældre patienter bør doseringen af metformin justeres på basis af nyrefunktion. Det er nødvendigt med regelmæssig vurdering af nyrefunktionen (se pkt. 4.4).
[bookmark: _Hlk182551727]
Nedsat nyrefunktion
GFR bør vurderes inden påbegyndelse af behandling med metformin-holdige lægemidler og derefter mindst en gang om året. Hos patienter med forhøjet risiko for yderligere nedsættelse af nyrefunktionen og hos ældre bør nyrefunktionen vurderes hyppigere, f.eks. hver 3. til 6. måned.

	GFR (mL/min)
	Samlet maksimal daglig dosis (fordelt på 2-3 daglige doser)
	Yderligere overvejelser

	60-89
	3000 mg
	Dosisreduktion kan overvejes i forhold til faldende nyrefunktion.

	45-59
	2000 mg
	Faktorer, der kan øge risikoen for laktatacidose (se pkt. 4.4)
bør gennemgås, inden man overvejer at igangsætte behandling med metformin.
Startdosis er højst halvdelen af den maksimale dosis.

	30-44
	1000 mg
	

	< 30
	-
	Metformin er kontraindiceret



Pædiatrisk population

Monoterapi og kombination med insulin
· Metforminhydrochlorid "Activase" kan anvendes til børn fra 10 år og til unge.
· Den sædvanlige startdosis er 500 mg eller 850 mg metforminhydrochlorid en gang daglig i forbindelse med eller efter et måltid.

Efter 10 til 15 dage bør dosis justeres på basis af blodsukkermålinger. En langsom øgning af dosis kan forbedre mave-tarm-kanalens tolerance. Den maksimale anbefalede dosis metforminhydrochlorid er 2 g daglig fordelt på 2 eller 3 doser.

4.3	Kontraindikationer
· Overfølsomhed over for det aktive stof eller over for et eller flere af hjælpestofferne anført i pkt. 6.1.
· Enhver form for akut metabolisk acidose (f.eks. laktatacidose, diabetisk ketoacidose)
· Diabetisk prækoma.
· Svært nyresvigt (GFR <30 ml/min.).
· Akutte tilstande med potentiale for at ændre nyrefunktionen, såsom dehydrering, svær infektion, chock.
· Sygdom, som kan medføre vævshypoksi (især akut sygdom eller forværring af kronisk sygdom), såsom dekompenseret hjertesvigt, respirationssvigt, nyligt myokardieinfarkt, chock.
· Leverinsufficiens, akut alkoholforgiftning, alkoholisme.

4.4	Særlige advarsler og forsigtighedsregler vedrørende brugen

Laktatacidose
Laktatacidose er en meget sjælden, men alvorlig metabolisk komplikation, som oftest opstår ved akut forværring af nyrefunktionen, kardiorespiratorisk sygdom eller sepsis. Ophobning af metformin sker ved akut forværring af nyrefunktionen og øger risikoen for laktatacidose.

I tilfælde af dehydrering (svær diarré eller opkastning, feber eller reduceret væskeindtag) bør metformin seponeres midlertidigt, og det anbefales at søge læge.

Lægemidler, som kan medføre akut nedsættelse af nyrefunktionen (såsom antihypertensiva, diuretika og NSAID’er), bør initieres med forsigtighed hos patienter, der behandles med metformin. Andre risikofaktorer i forhold til laktatacidose er overdreven alkoholindtagelse, leverinsufficiens, utilstrækkeligt kontrolleret diabetes, ketose, længerevarende faste og enhver tilstand forbundet med hypoksi, samt samtidig brug af lægemidler, som kan medføre laktatacidose (se pkt. 4.3 og 4.5).

Patienter og/eller omsorgspersoner bør informeres om risikoen for laktatacidose. Laktatacidose karakteriseres ved acidotisk dyspnø, abdominale smerter, muskelkramper, asteni og hypotermi efterfulgt af koma. Ved mistanke om symptomer skal patienten standse indtagelsen af metformin og straks søge lægehjælp. De diagnostiske laboratorieresultater viser nedsat pH i blodet (< 7,35), forhøjet laktatniveau i plasma (> 5 mmol/l) samt et forøget anion-gap og et forhøjet laktat/pyruvat-forhold.

Patienter med kendte eller mistænkte mitokondriesygdomme: 
Hos patienter med kendte mitokondriesygdomme, såsom syndromet mitokondriel encefalopati med laktatacidose og slagtilfælde-lignende episoder (MELAS) og maternel arvelig diabetes og døvhed (MIDD), anbefales metformin ikke på grund af risikoen for forværring af laktatacidose og neurologiske komplikationer, som kan føre til forværring af sygdommen. 
I tilfælde af tegn og symptomer, der tyder på MELAS-syndrom eller MIDD efter indtagelse af metformin, skal behandlingen med metformin straks seponeres, og umiddelbar diagnostisk evaluering udføres.

Nyrefunktion
GFR bør vurderes, før behandlingen initieres, og derefter jævnligt, se pkt. 4.2. Metformin er kontraindiceret hos patienter med GFR<30 ml/min. og bør seponeres midlertidigt ved tilstande, som ændrer nyrefunktionen, se pkt. 4.3.

Hjertefunktion
Patienter med hjertesvigt har forhøjet risiko for hypoksi og nyreinsufficiens. Hos patienter med stabil kronisk hjertesvigt kan metformin anvendes med regelmæssig monitorering af hjerte- og nyrefunktionen.

For patienter med akut og ustabilt hjertesvigt er metformin kontraindiceret (se pkt. 4.3).

Administration af jodholdige kontrastmidler
Intravaskulær administration af jodholdige kontrastmidler kan medføre kontrastinduceret nefropati, hvilket resulterer i akkumulation af metformin og en øget risiko for laktatacidose. Metformin skal seponeres forud for eller på tidspunktet for en billeddiagnostisk procedure og først genoptages efter mindst 48 timer, forudsat at nyrefunktionen er blevet revurderet og fundet stabil, se pkt. 4.2 og 4.5.

Kirurgi
Metformin skal seponeres på tidspunktet for kirurgi under generel, spinal eller epidural anæstesi. Behandling må ikke genoptages tidligere end 48 timer efter kirurgi eller genoptagelse af oral ernæring, og kun hvis nyrefunktionen er vurderet og fundet stabil.

Pædiatrisk population
Diagnosen type 2 diabetes mellitus skal være bekræftet, inden behandling med metformin påbegyndes.

Der er ikke konstateret nogen påvirkning af metformin på vækst og pubertet under kontrollerede kliniske studier af ét års varighed, men der er ikke tilgængelige langtidsdata for disse specifikke punkter. Derfor anbefales tæt opfølgning af metformins påvirkning af de nævnte parametre ved metforminbehandling af børn, især præpubertetsbørn.

Børn mellem 10 og 12 år
Kun 15 forsøgspersoner mellem 10 og 12 år var omfattet af de kontrollerede kliniske studier, der blev udført blandt børn og unge. Selvom sikkerhed og virkning ved behandling med metformin ikke er anderledes for disse børn end for ældre børn og unge, anbefales særlig forsigtighed, når metformin ordineres til børn mellem 10 og 12 år,

Andre forholdsregler
Alle patienter bør fortsætte deres diæt med en regelmæssig fordeling af kulhydratindtagelse i løbet af dagen. Overvægtige patienter bør fortsætte deres energibegrænsede diæt.

De sædvanlige laboratorieprøver for diabetesmonitorering bør udføres regelmæssigt.

Metformin kan nedsætte koncentrationen af B12-vitamin i blodet. Risikoen for lavt B12-vitaminniveau øges med stigende metformindoser, behandlingsvarighed og/eller hos patienter med risikofaktorer, der er kendt for at forårsage B12-vitaminmangel. Ved mistanke om B12-vitaminmangel (såsom anæmi eller neuropati), bør koncentrationen af B12-vitamin i blodet undersøges. Periodisk overvågning af B12-vitamin kan være nødvendigt hos patienter i risiko for B12-vitaminmangel. Metforminbehandling bør fortsættes så længe, som det tolereres og ikke er kontraindiceret, og passende behandling af B12-vitaminmangel bør gives i henhold til gældende klinisk vejledning.

Metformin alene medfører ikke hypoglykæmi, men forsigtighed tilrådes, når det anvendes i kombination med insulin eller andre orale antidiabetika (f.eks. sulfonylurinstoffer eller meglitinider).

4.5	Interaktion med andre lægemidler og andre former for interaktion

Samtidig brug frarådes 

Alkohol 
Alkoholforgiftning er forbundet med øget risiko for laktatacidose, især i tilfælde af faste, fejlernæring eller leverinsufficiens.

Jodholdige kontrastmidler
Metformin skal seponeres inden eller på tidspunktet for billeddiagnostikproceduren og ikke genoptages før mindst 48 timer efter, og kun efter at nyrefunktionen er blevet reevalueret og fundet normal, se pkt. 4.2 og 4.4.

Kombinationer, der kræver forsigtighed ved anvendelse
Visse lægemidler kan have negativ indvirkning på nyrefunktionen, hvilket kan øge risikoen for laktatacidose, f.eks. NSAID’er, herunder selektive cyclooxygenase (COX) II-hæmmere, ACE-hæmmere, angiotensin II-receptorantagonister og diuretika, især loopdiuretika. Når denne type lægemidler påbegyndes eller anvendes i kombination med metformin, er tæt monitorering af nyrefunktionen nødvendig.

Lægemidler med egenstimulerende hyperglykæmisk virkning (f.eks. glukokortikoider (systemiske og lokale) og sympatatomimetika)
Hyppigere blodsukkermonitorering kan være nødvendig, især i begyndelsen af behandlingen. Om nødvendigt justeres dosis af metformin under behandlingen med det andet lægemiddel og efter seponering.

Organiske kationtransportører (OCT)
Metformin er et substrat for begge transportører OCT1 og OCT2.

Samtidig administration af metformin med:
· Hæmmere af OCT1 (f.eks. verapamil) kan mindske virkningen af metformin.
· Induktorer af OCT1 (f.eks. rifampicin) kan forstærke metformins gastrointestinale absorption og virkning.
· Hæmmere af OCT2 (f.eks. cimetidin, dolutegravir, ranolazin, trimethoprim, vandetanib, isavuconazol) kan mindske den renale elimination af metformin og dermed føre til en stigning af metforminkoncentrationen i plasma.
· Hæmmere af både OCT1 og OCT2 (f.eks. crizotinib, olaparib) kan ændre metformins virkning og renale elimination.

Der bør derfor udvises forsigtighed, især hos patienter med nedsat nyrefunktion, hvis disse lægemidler gives samtidig med metformin, da plasmakoncentrationen af metformin kan stige. Om nødvendigt kan det overvejes af justere metformindosis, da OCT-hæmmere/induktorer kan ændre metformins virkning.

4.6	Fertilitet, graviditet og amning

Graviditet
Ukontrolleret hyperglykæmi i den perikonceptionelle fase og under graviditet er forbundet med forhøjet risiko for medfødte misdannelser, spontan abort, graviditetsinduceret hypertension, præeklampsi og perinatal mortalitet. Det er vigtigt at holde blodglukoseniveauet så tæt på det normale som muligt under hele graviditeten for at nedsætte risikoen for uønskede hyperglykæmirelaterede følger for moder og barn.

Metformin passerer placenta i koncentrationer, der kan være på niveau med koncentrationerne hos moderen.

En stor mængde data om gravide kvinder (mere end 1.000 eksponerede resultater) fra et registerbaseret kohortestudie samt publicerede data (metaanalyser, kliniske studier og registre) viser ingen forhøjet risiko for medfødte misdannelser eller føtotoksicitet/neonatal toksicitet efter eksponering for metformin i den perikonceptionelle fase og/eller under graviditet.

Der er begrænset og inkonklusiv evidens vedrørende metformins virkning på langsigtede vægtresultater for børn, der har været eksponeret in utero. Metformin synes ikke at påvirke den motoriske og sociale udvikling op til 4-års alderen hos børn, der har været eksponeret under graviditeten, om end data for langsigtede resultater er begrænsede.

Hvis det er klinisk nødvendigt, kan man overveje at anvende metformin under graviditeten og i perioden omkring undfangelsen som et supplement til eller et alternativ til insulin.

Amning
Metformin udskilles i human modermælk. Der blev ikke observeret bivirkninger hos ammede nyfødte/spædbørn. Men da kun begrænset data er tilgængelig, frarådes amning under behandling med metformin. Beslutningen om, hvorvidt amningen skal afbrydes, bør træffes under hensyntagen til fordelene ved amning og den potentielle risiko for bivirkninger hos barnet.

Fertilitet
Fertiliteten hos han- og hunrotter blev ikke påvirket af metformin, når det blev administreret i doser så høje som 600 mg/kg/dag, hvilket er ca. tre gange den maksimale anbefalede dosis til mennesker baseret på sammenligning med legemsoverfladeareal.

4.7	Virkning på evnen til at føre motorkøretøj og betjene maskiner
Ikke mærkning
Monoterapi med metformin forårsager ikke hypoglykæmi og har derfor ingen virkning på evnen til at føre motorkøretøj eller betjene maskiner.

Patienter bør dog advares om risikoen for hypoglykæmi, når metformin bruges i kombination med andre antidiabetika (f.eks. sulfonylurinstoffer, insulin eller meglitinider).

4.8	Bivirkninger
Ved behandlingsstart er de mest almindelige bivirkninger kvalme, opkastning, diarré, mavesmerter og appetitløshed, som sædvanligvis forsvinder spontant i de fleste tilfælde. For at undgå disse bivirkninger anbefales det at tage metformin i 2 eller 3 daglige doser og langsomt sætte doserne op.

Følgende bivirkninger kan forekomme under behandling med metformin. Hyppighederne er defineret som: meget almindelig (≥1/10), almindelig (≥1/100 til <1/10), ikke almindelig (≥1/1.000 til <1/100), sjælden (≥1/10.000 til <1/1.000), meget sjælden (<1/10.000).

Inden for hver hyppighedskategori er bivirkningerne angivet i rækkefølge efter faldende alvorlighed.

Metabolisme og ernæring
Almindelig:
· Fald i B12-vitaminniveau eller B12-vitaminmangel (se pkt. 4.4).

Meget sjælden:
· Laktatacidose (se pkt. 4.4)

Nervesystemet
Almindelig:
· Smagsforstyrrelser

Mave-tarm-kanalen
Meget almindelig:
· Gastrointestinale lidelser såsom kvalme, opkastning, diarré, mavesmerter og appetitløshed. Disse bivirkninger forekommer oftest i begyndelsen af behandlingen og forsvinder i de fleste tilfælde af sig selv. For at forebygge disse bivirkninger anbefales det, at metformin indtages i 2 eller 3 daglige doser under eller efter måltiderne. En langsom øgning af dosis kan også forbedre den gastrointestinale tolerance.

Lever og galdeveje
Meget sjælden:
· Isolerede tilfælde af unormale resultater i leverfunktionstests eller hepatitis, som forsvinder ved seponering af metformin.

Hud og subkutant væv
Meget sjælden:
· Hudreaktioner som erytem, pruritus og nældefeber

Pædiatrisk population
I offentliggjorte data og data fra tiden efter markedsføring samt i kontrollerede kliniske forsøg af en begrænset pædiatrisk population i alderen 10–16 år, der blev behandlet i løbet af et år, var indberetningerne af bivirkninger af samme art og sværhedsgrad som dem, der blev indberettet hos voksne.

Indberetning af formodede bivirkninger
[bookmark: _Hlk152313398]Når lægemidlet er godkendt, er indberetning af formodede bivirkninger vigtigt. Det muliggør løbende overvågning af benefit/risk-forholdet for lægemidlet. Sundhedspersoner anmodes om at indberette alle formodede bivirkninger via Lægemiddelstyrelsen:
 
Axel Heides Gade 1
DK-2300 København S
Websted: www.meldenbivirkning.dk 

4.9	Overdosering
Der er ikke set hypoglykæmi med doser af metforminhydrochlorid på op til 85 g, skønt laktatacidose er forekommet under sådanne omstændigheder. Høj overdosering af metformin eller anden samtidig risiko kan medføre laktatacidose. Laktatacidose er en medicinsk nødsituation og skal behandles på et hospital. Den mest effektive metode til at fjerne laktat og metformin er hæmodialyse.

4.10	Udlevering
B


5.	FARMAKOLOGISKE EGENSKABER

5.1	Farmakodynamiske egenskaber
Farmakoterapeutisk klassifikation: Blodglucosesænkende midler, eksklusive insuliner Biguanider; ATC-kode: A10BA02

Virkningsmekanisme
Metformin er et biguanid med antihyperglykæmiske virkninger på både basal og postprandial hyperglykæmi. Det stimulerer ikke insulinsekretionen og forårsager derfor ikke hypoglykæmi.
Metformin nedsætter basal hyperinsulinæmi og nedsætter i kombination med insulin insulinbehovet.

Metformin udøver sin antihyperglykæmiske virkning via flere mekanismer:
Metformin reducerer hepatisk glukoseproduktion.

Metformin fremmer perifer glukoseoptagelse og -udnyttelse, delvist ved at øge insulinvirkningen.
Metformin ændrer glukoseomsætningen i tarmen: Optagelsen fra blodbanen øges, mens optagelsen fra maden mindskes.

Yderligere mekanismer, der tilskrives tarmen, omfatter en forøget frigivelse af glukagonlignende peptid 1 (GLP-1) og nedsat resorption af galdesyre. Metformin ændrer tarmens mikrobiom.

Metformin kan forbedre lipidprofilen hos individer med hyperlipidæmi.

I kliniske studier blev brug af metformin associeret med enten en stabil legemsvægt eller et beskedent vægttab.

Metformin er en adenosinmonofosfat-proteinkinase (AMPK) -aktivator og øger transportkapaciteten af alle kendte typer membran glukosetransportører (GLUT).

Klinisk virkning

Det prospektive, randomiserede studie (UKPDS) har fastslået langtidsfordelen ved intensiv blodglukosekontrol hos voksne patienter med type 2-diabetes.

Analyse af resultaterne for overvægtige patienter behandlet med metformin efter svigt af diæt alene viste:
· en signifikant reduktion af den absolutte risiko for enhver diabetesrelateret komplikation i metformingruppen (29,8 hændelser/1000 patientår) versus diæt alene (43,3 hændelser/1000 patientår), p=0,0023, og versus de kombinerede sulfonylurinstof og insulinmonoterapigrupper (40,1 hændelser/1000 patientår), p=0,0034
· en signifikant reduktion af den absolutte risiko for diabetesrelateret dødelighed: metformin 7,5 hændelser/1000 patientår, diæt alene 12,7 hændelser/1000 patientår, p=0,017
· en signifikant reduktion af den absolutte risiko for total dødelighed: metformin 13,5 hændelser/1000 patientår versus diæt alene (20,6 hændelser/1000 patientår (p=0,011), og versus de kombinerede sulfonylurinstof- og insulinmonoterapigrupper 18,9 hændelser/1000 patientår (p=0,021)
· en signifikant reduktion af den absolutte risiko for myokardieinfarkt: metformin 11 hændelser/1000 patientår, diæt alene 18 hændelser/1000 patientår (p=0,01).

For metformin anvendt som andetvalgsbehandling i kombination med et sulfonylurinstof er der ikke vist nogen fordel med hensyn til klinisk udfald.

Ved type 1-diabetes er kombinationen af metformin og insulin blevet brugt hos udvalgte patienter, men den kliniske fordel ved denne kombination er ikke blevet formelt fastslået.



Pædiatrisk population
Kontrollerede kliniske studier hos en begrænset pædiatrisk population i alderen 10-16 år, der blev behandlet igennem et år, viste et tilsvarende respons ved glykæmisk kontrol som set hos voksne.

5.2	Farmakokinetiske egenskaber

Absorption

Efter en oral dosis metforminhydrochlorid i tabletform opnås maksimal plasmakoncentration (Cmax) efter ca. 2,5 timer (tmax). Absolut biotilgængelighed af en tablet med 500 mg eller 850 mg metforminhydrochlorid er ca. 50‑60 % hos raske forsøgspersoner. Efter en oral dosis var den genfundne ikke-absorberede fraktion i fæces 20‑30 %.

Efter oral administration er absorptionen af metformin mættet og ufuldstændig. Det antages, at farmakokinetikken for absorption af metformin er non-lineær.

Ved de anbefalede doser og doseringsplaner for metformin opnås steady-state plasmakoncentrationer inden for 24 til 48 timer, og disse ligger generelt under 1 mikrogram/ml. I kontrollerede kliniske undersøgelser oversteg de maksimale metformin-plasmaniveauer (Cmax) ikke 5 mikrogram/ml, selv ved maksimale doser.

Mad mindsker graden af og forsinker i mindre omfang absorptionen af metformin. Efter oral administration af en tablet på 850 mg blev der observeret en 40 % lavere maksimal plasmakoncentration, 25 % fald i AUC (areal under kurven) og en forlængelse af tiden til maksimal plasmakoncentration på 35 minutter. Den kliniske relevans af disse fund er ukendt.

Fordeling

Plasmaproteinbinding er ubetydelig. Metformin fordeler sig i erytrocytter. Blodpeak er lavere end plasmapeak og forekommer på ca. samme tidspunkt. De røde blodlegemer udgør sandsynligvis et sekundært fordelingsrum.
Det gennemsnitlige fordelingsvolumen (Vd) lå på 63-276 l.

Biotransformation

Metformin udskilles uændret i urinen. Der er ikke påvist nogen metabolitter hos mennesker.

Elimination

Metformins renale clearance er >400 ml/min, hvilket indikerer, at metformin elimineres ved glomerulær filtration og tubulær sekretion. Efter en oral dosis er den tilsyneladende terminale halveringstid ca. 6,5 timer.

Når nyrefunktionen er nedsat, er den renale clearance nedsat i forhold til kreatininclearance, og derfor er halveringstiden for elimination forlænget, hvilket fører til øgede niveauer af metformin i plasma.

Karakteristika hos specifikke patientgrupper

Nedsat nyrefunktion

Der foreligger kun få data fra forsøgspersoner med moderat nyreinsufficiens, og der kan ikke gives noget pålideligt estimat af den systemiske eksponering for metformin i denne undergruppe sammenlignet med forsøgspersoner med normal nyrefunktion. Dosisjusteringen bør derfor foretages på grundlag af klinisk effekt og tolerabilitet (se pkt. 4.2).

Pædiatrisk population

Enkeltdosis-studie: Efter administration af enkeltdoser på 500 mg metforminhydrochlorid har pædiatriske patienter fremvist den samme farmakokinetiske profil som den, der er observeret hos raske voksne.

Flerdosis-studie: Data er begrænset til ét studie. Efter gentagen administration af doser på 500 mg to gange daglig i 7 dage hos pædiatriske patienter var den maksimale plasmakoncentration (C_(max)) og den systemiske eksponering (AUC_(0-t)) reduceret med henholdsvis ca. 33 % og 40 % sammenlignet med voksne diabetikere, der fik gentagne doser på 500 mg to gange daglig i 14 dage.
Da dosis titreres individuelt baseret på glykæmisk kontrol, har dette begrænset klinisk relevans.

5.3	Non-kliniske sikkerhedsdata
Non-kliniske data viser ingen speciel risiko for mennesker vurderet ud fra konventionelle studier af sikkerhedsfarmakologi, toksicitet efter gentagne doser, genotoksicitet, karcinogent potentiale samt reproduktionstoksicitet.


6.	FARMACEUTISKE OPLYSNINGER

6.1	Hjælpestoffer

Tabletkerne
Magnesiumstearat 
Povidon K30

Filmovertræk
Hypromellose 2910
Macrogol (Kun Metforminhydrochlorid "Activase" 1000 mg filmovertrukne tabletter)

6.2	Uforligeligheder
Ikke relevant

6.3	Opbevaringstid
3 år

6.4	Særlige opbevaringsforhold
Dette lægemiddel kræver ingen særlige forholdsregler vedrørende opbevaringen.

6.5	Emballagetype og pakningsstørrelser
[bookmark: _Hlk182551775]PVC/Alu-blisterpakning, pakket i en ydre papæske, indeholdende 1, 8, 10, 14, 20, 28, 30, 50, 56, 60, 84, 90, 100, 105, 112, 180, 210, 250, 330 eller 500 filmovertrukne tabletter. 

Ikke alle pakningsstørrelser er nødvendigvis markedsført.

6.6	Regler for bortskaffelse og anden håndtering
Ikke anvendt lægemiddel samt affald heraf skal bortskaffes i henhold til lokale retningslinjer.

7.	INDEHAVER AF MARKEDSFØRINGSTILLADELSEN
Activase Pharmaceuticals Limited
11 Boumpoulinas
1060 Nicosia
Cypern

8.	MARKEDSFØRINGSTILLADELSESNUMMER (-NUMRE)
500 mg: 	71379
850 mg: 	71380
1000 mg: 	71881

9.	DATO FOR FØRSTE MARKEDSFØRINGSTILLADELSE
10. juni 2026

10.	DATO FOR ÆNDRING AF TEKSTEN
-

